Storchveita

Storchveita er en 44 meter lang veit i Midtbyen i Trondheim som strekker seg vestover fra nordlige del av Søndre gate og frem til Gjelvangveita. Veita er i dag uten matrikulerte eiendommer.

Historie 
Storchveita er en liten og bortgjemt veit som har en lang historie tilbake i tid. Veita var opprinnelig en del av en lenger trasé som gikk øst-vest sammen med Gaubekveita, Ørjaveita og Taraldsgårdsveita, men er i dag avbrutt av bebyggelse ved Gjelvangveita mot vest. På 1600- og 1700-tallet var Storchveita den vestligste delen av Nordfarergata, som senere fikk navnet Brattørveita. Typisk for denne gaten var at den hadde gårdeiere og beboere som var knyttet til handelsfarten nordover, derav navnet.

Veita har fått sitt navn etter en familie ved navn Storch, som var utliggerborgere (handelsmenn) på Selnes i Rødøy. Utliggerborgere hadde borgerskap i Trondheim og rett til å drive handel på et bestemt handelssted ved kysten. Borgerskapet fordret boplikt i Trondheim om vinteren, men denne plikten ble som regel ikke overholdt. Et medlem av denne Storch-familien eide en bygård i veita så sent som i 1799.

Sør for veita ble det i årene 1908/1909 bygget et større hotell under navnet Bondeheimen, som i dag går under navnet Gildevangen. Bygget ble tegnet i jugendstil med fasade av råkopp tegnet av Jakob Holmgren. På hjørnet av Storchveita/Søndre gate lå Sotaaen-gården, som ble bygget etter bybrannen i 1841 og som selv brant ned i 2006. Tomten ble senere utbygd med en ny hotellfløy og tilhørende gangbru over Storchveita.

Bildegalleri

Litteratur 

 Paasche, Erling (1983). Historisk litteratur om Trondheim: Trondheim i 1000 år: Historisk Guide, Veitene - Middelalderens gatenett i Trondheim, Trondheim kommune.

Veier i Trondheim
Midtbyen (Trondheim)